b'\n_START_ARTICLE_\nKoikk\xc3\xbcla raamatukogu\n_START_PARAGRAPH_\nKoikk\xc3\xbcla raamatukogu on Valga valla rahvaraamatukogu. Aastast 2018 tegutseb Valga Keskraamatukogu haruraamatukoguna. Raamatukogu aadress on: Lasteaia, Koikk\xc3\xbcla, 68015, Valga vald, Valga maakond.\n_START_SECTION_\nAjalugu\n_START_PARAGRAPH_\nKoikk\xc3\xbcla raamatukogu asutati\xc2\xa030. aprillil\xc2\xa01922. aastal Koikk\xc3\xbcla Rahvaraamatukogu Seltsi poolt. Rahva suurt poolehoidu raamatukogu asutamisele n\xc3\xa4itas seltsi liikmete suur arv \xe2\x80\x93 79._NEWLINE_Seltsi liikmetele oli raamatukogu kasutamine tasuta. Seltsi sissetulekud olid asutamisaastal 29052 marka ja 65 penni. Raamatuid oli seltsil 10981 marga v\xc3\xa4\xc3\xa4rtuses. Kuna seltsil puudus lugemislaud, siis telliti ainult ajakirja \xe2\x80\x9eAgu\xe2\x80\x9d ja ajalehte \xe2\x80\x9eL\xc3\xb5una- Eesti\xe2\x80\x9d. Probleemiks oli ka ruumide puudus. Raamatukogu asus Koikk\xc3\xbcla m\xc3\xb5isas asuniku korteris._NEWLINE_28. veebruaril 1925. aastal tegi haridusministeerium ettepaneku Laanemetsa P\xc3\xb5llumeeste Seltsile \xc3\xbchineda Koikk\xc3\xbcla Rahvaraamatukogu Seltsiga. 1926. aasta 17. juuni ajaleht \xe2\x80\x9eUus Rajalane\xe2\x80\x9d annab teada, et Koikk\xc3\xbcla Rahvaraamatukogu Seltsi agara esimehe Hr. Johansoni algatusel on pandud alus Koikk\xc3\xbcla seltsimajale. Senini kannatas seltside arenemine peaasjalikult ruumide puudusel. N\xc3\xbc\xc3\xbcd omandas p\xc3\xb5llumeeste selts \xc3\xbches rahvaraamatukogu seltsiga Koikk\xc3\xbcla m\xc3\xb5isa karjalauda. Seal tehti ajutine remont._NEWLINE_Kuna raamatukogu sai endale ruumid, siis sai ta ka esimese raamatukoguhoidja, kelleks oli U. Jakobson._NEWLINE_Mingil p\xc3\xb5hjusel koliti raamatukogu 1928. aastal Laanemetsa Vallavalitsuse ooteruumi, kus aga ei k\xc3\xb6etud ja oli v\xc3\xa4ga niiske. 5. detsembril 1928. aastal toimus Koikk\xc3\xbcla Rahvaraamatukogu Seltsi juhatuse koosolek. Seal otsustati raamatukogu \xc3\xbcleviimine Koikk\xc3\xbcla Algkooli eesruumi, mida k\xc3\xb6eti iga p\xc3\xa4ev ja see ruum oli v\xc3\xa4ga sobiv raamatute hoidmiseks. Otsustati veel, et talvekuudel on raamatukogu avatud igal p\xc3\xbchap\xc3\xa4eval kella kahest neljani._NEWLINE_1931. aastal oli Koikk\xc3\xbcla valla ja selle \xc3\xbcmbruse kohta olemas kolm seltsi. Need oli Laanemetsa P\xc3\xb5llumeeste Selts, Laanemetsa valla ja Koikk\xc3\xbcla Rahvaraamatukogu Selts. K\xc3\xb5ikide seltside raamatukogud asusid Laanemetsa vallamajas. Vallavalitsus tahtis omavalitsuse ja riigi toetusega saadud raamatud \xc3\xbcle v\xc3\xb5tta ja paigutada valla raamatukogu juurde. Vaatamata protestile n\xc3\xb5ustus Koikk\xc3\xbcla Rahvaraamatukogu Seltsi juhatus raamatukogu vallale \xc3\xbcle andma ja viimane tasus j\xc3\xa4llegi m\xc3\xb5ned seltsi v\xc3\xb5lad kirjastus\xc3\xa4ridele._NEWLINE_P\xc3\xa4rast II maailmas\xc3\xb5da avati Koikk\xc3\xbcla raamatukogu uuesti 15. detsembril 1946. aastal. 1949. aastal valiti\xc2\xa0raamatukogu juhatajaks E. Tiivel. P\xc3\xa4rast teda vahetusid juhatajad tihti kuni\xc2\xa01954. aastani, mil raamatukogu juhatajaks saab Meeta Meschin, kes t\xc3\xb6\xc3\xb6tas raamatukogus\xc2\xa01983. aasta 4. aprillini._NEWLINE_Sellel ajavahemikul kolis raamatukogu mitu korda. 1946 aastal paiknes raamatukogu \xe2\x80\x9eTahe\xe2\x80\x9d sovhoosi Lutsu osakonnas ja oli avatud neljal p\xc3\xa4eval n\xc3\xa4dalas kella 12-19-ni. Huvitav on t\xc3\xb5ik, et \xc3\xbcks nendest p\xc3\xa4evadest oli p\xc3\xbchap\xc3\xa4ev. Kahel p\xc3\xa4eval n\xc3\xa4dalas kella neljast seitsmeni laenutati raamatuid \xe2\x80\x9eTahe\xe2\x80\x9d sovhoosi keskuses Koikk\xc3\xbclas.\xc2\xa0Hommikupoolikul said raamatuid laenutada Koikk\xc3\xbcla Algkooli \xc3\xb5pilased._NEWLINE_1947. aastal asus raamatukogu J\xc3\xa4rve talus kolhoosnikule kuuluvas 1890. aastal ehitatud hoones. Raamatukogu kasutada oli \xc3\xbcks ahik\xc3\xbcttega ruum. Raamatufondis oli 880 raamatut._NEWLINE_1952. aastal kolis raamatukogu Ivani tallu. 1955. aasta l\xc3\xb5pul kolis Koikk\xc3\xbcla raamatukogu \xe2\x80\x9eTahe\xe2\x80\x9d sovhoosi K\xc3\xb5psi k\xc3\xbcla uude elumajja. 1956. aasta alguses andis Taheva K\xc3\xbclan\xc3\xb5ukogu raamatukogu \xc3\xbcle Kaagj\xc3\xa4rve K\xc3\xbclan\xc3\xb5ukogule ja see sai\xc2\xa0nimeks Tahe K\xc3\xbclaraamatukogu. K\xc3\xb5psilt kolis raamatukogu 1963. aasta m\xc3\xa4rtsi l\xc3\xb5pus Lutsule, kuhu j\xc3\xa4i 1969. aasta s\xc3\xbcgiseni. Kuna Koikk\xc3\xbclla kolides saadi v\xc3\xa4ga v\xc3\xa4ikesed ruumid (18m\xc2\xb2), siis j\xc3\xa4i osa fondist Lutsule. 1977. aastal saadi suuremad ruumid (29 m\xc2\xb2) ja koliti kogu fond l\xc3\xb5plikult Koikk\xc3\xbclla._NEWLINE_1981. aasta jaanuarist nimetati Tahe raamatukogu uuesti Koikk\xc3\xbcla raamatukoguks. Asukoht oli hea, sest see asus kontori k\xc3\xb5rval ja kaupluse vastas._NEWLINE_Seoses algkooli sulgemisega kolis raamatukogu 2006. aasta s\xc3\xbcgisel koolimaja ruumidesse. 2004. aastal v\xc3\xb5eti kasutusele v\xc3\xb5eti programm RIKS. 2010. aastast mindi osaliselt \xc3\xbcle elektroonilisele laenutusele.\n_START_SECTION_\nJuhatajad\n_START_PARAGRAPH_\nE. Tiivel 1949-?_NEWLINE_Meeta Meschin 1954-1983_NEWLINE_\xc3\x9clle Onkel 1983-1989_NEWLINE_Hille Tamman alates 1989\n_START_SECTION_\nStatistika\n_START_PARAGRAPH_\nStatistika 2014. aasta seisuga\xc2\xa0_NEWLINE_Kogud: 13\xc2\xa0214_NEWLINE_Kasutajad: 120_NEWLINE_K\xc3\xbclastused: 1\xc2\xa0312_NEWLINE_Laenutused: 2\xc2\xa0622_NEWLINE_T\xc3\xb6\xc3\xb6kohad: 1'